Broj: 711-I-723-M-241/22-02-19

Zagreb, 06. svibnja 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu: Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI), **na zahtjev obveznika Dinka Sutona, glavnog tajnika Ureda predsjednika Republike Hrvatske,** za davanjem mišljenja Povjerenstva, na 170. sjednici održanoj dana 06. svibnja 2022.g. daje sljedeće

**MIŠLJENJE**

**Sukladno odredbama ZSSI-a, obveznici u Uredu predsjednika Republike Hrvatske koje predsjednik Republike Hrvatske imenuje sukladno odredbama posebnog zakona i drugih pravnih akata imaju pravo na od tijela javne vlasti u kojem obnašaju dužnost plaćene edukacije i stručna usavršavanja u kraćem trajanju u cilju stjecanja i usavršavanja znanja i vještina obveznika koji su od važnosti za obavljanje njihove dužnosti.**

Obrazloženje

Zahtjev za davanjem mišljenja Povjerenstva podnio je obveznik Dinko Suton, glavni tajnik Ureda predsjednika Republike Hrvatske. U Povjerenstvu zahtjev je zaprimljen 28. travnja 2022. pod poslovnim brojem 711-U-4510-M-241/22-01-2, povodom kojeg se vodi predmet broj M-241/22.

Člankom 3. stavkom 1. podstavkom 30. ZSSI-a propisano je da su dužnosnici u Uredu predsjednika Republike Hrvatske koje  Predsjednik Republike Hrvatske imenuje sukladno odredbama posebnog zakona i drugih pravnih akata obveznici ZSSI-a. Stoga je i Dinko Suton, povodom obnašanja dužnosti glavnog tajnika Ureda predsjednika Republike Hrvatske, obvezan postupati sukladno odredbama ZSSI-a.

Člankom 8. stavkom 3. i stavkom 4. ZSSI-a propisano je da su obveznici dužni u slučaju dvojbe predstavlja li neko ponašanje povredu odredaba ZSSI-a zatražiti mišljenje Povjerenstva koje je potom dužno, na zahtjev obveznika, dati obrazloženo mišljenje u roku od 15 dana od dana primitka zahtjeva.

Obveznik u zahtjevu navodi kako na temelju odredbe članka 106. Ustava Republike Hrvatske i članka 4. Odluke o Uredu predsjednika Republike Hrvatske („Narodne novine“, broj 18/20., 41/20. i 143/21.), predsjednik Republike Hrvatske na dužnost u Ured predsjednika Republike Hrvatske imenuje sljedeće obveznike: glavnog savjetnika Predsjednika Republike, predstojnika Ureda predsjednika Republike Hrvatske, pročelnika Kabineta Predsjednika Republike, savjetnike Predsjednika Republike, pomoćnike savjetnika Predsjednika Republike, glavnog tajnika Ureda predsjednika Republike Hrvatske, šefa Protokola Predsjednika Republike, glasnogovornika Ureda predsjednika Republike Hrvatske, pomoćnika glasnogovornika Ureda i pomoćnika pročelnika Kabineta Predsjednika Republike. Nadalje, obveznik navodi kako je u obrazloženju Dopune Smjernice Povjerenstva navedeno da obveznici mogu primiti naknadu za plaćanje edukacije i stručnih usavršavanja od strane tijela javne vlasti u kojem obnašaju dužnosti, ako bi svrha edukacije ili usavršavanja, koji bi trajali određeno kraće vremensko razdoblje, bilo stjecanje stručnih znanja i vještina povezanih s obnašanjem javne dužnosti, s time da bi edukacije i usavršavanje bili ponajprije u javnom interesu. Obveznik stoga u svrhu sprječavanja sukoba interesa u obnašanju javnih dužnosti, ostvarivanja objektivnosti, nepristranosti i transparentnosti u obnašanju javnih dužnosti te jačanja povjerenja građana u tijela javne vlasti uređenog odredbama ZSSI-a kao i pravilne primjene Dopune Smjernice o zabrani primitka dodatne naknade, postavlja upit imaju li obveznici koje na dužnost u Ured predsjednika Republike Hrvatske imenuje predsjednik Republike Hrvatske pravo na primitak naknade za edukaciju i stručno usavršavanje u svrhu stjecanja stručnih znanja i vještina iz područja ekonomije, financija i računovodstva, ekologije, energetike, odnosa s javnošću i stranih jezika.

Člankom 5. stavkom 1. točkom 2. ZSSI propisano je da je plaća obveznika svaki novčani primitak za obnašanje javne dužnosti, osim naknade putnih i drugih troškova za obnašanje javne dužnosti.

Člankom 7. točkom d) ZSSI propisano je da je obveznicima zabranjeno primiti dodatnu naknadu za poslove obnašanja javnih dužnosti.

Povjerenstvo ističe kako je dana 12. travnja 2022.g. donijelo Dopunu Smjernice u kojoj je obrazloženo koje se sve potpore, pomoći te naknade stvarnih troškova ne smatraju dodatnim naknadama za obnašanje javne dužnosti, odnosno koje sve naknade obveznici mogu primiti pa je, između ostalog, Povjerenstvo utvrdilo da u odnosu na plaćanje edukacije i stručnih usavršavanja od strane tijela javne vlasti u kojem obnašaju dužnosti obveznicima mogu biti plaćene one edukacije i usavršavanja koji bi trajali određeno kraće vremensko razdoblje, a koje bi za cilj imale stjecanje stručnih znanja i vještina povezanih s obnašanjem dužnosti, odnosno stjecanje certifikata koji su pretpostavka za obavljanje određenih poslova u tijelu javne vlasti, budući da bi se u tom slučaju smatralo da se usavršavanje obveznika ponajprije odvija u javnom interesu.

U konkretnom slučaju Povjerenstvo ističe kako obveznici iz članka 3. stavka 1. podstavka 30. ZSSI-a imaju pravo na plaćene edukacije iz ekonomije, financija i računovodstva, ekologije, energetike, odnosa s javnošću i stranih jezika u obliku seminara, konferencija i tečajeva u kraćem trajanju te ukoliko je stjecanje i usavršavanje navedenih vještina obveznika od važnosti za obavljanje njegove dužnosti u tijelu javne vlasti.

U protivnom, ukoliko bi se radilo o stjecanju formalnog obrazovanja poput obrazovanja u vidu specijalističkih i doktorskih studija ili višegodišnjih tečajeva stranih jezika, Povjerenstvo ističe kako bi troškove takvih edukacija trebali podmirivati sami obveznici, budući da se u tom slučaju ne može isključiti privatni interes obveznika, odnosno u tom slučaju stjecanje takvih znanja nije prvenstveno u interesu tijela u kojem obveznik obnaša dužnost.

Slijedom svega navedenog, Povjerenstvo je dalo mišljenje kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Obveznik Dinko Suton, elektroničkom dostavom
2. Objava na internetskoj stranici Povjerenstva
3. Pismohrana